Sonja Mikkelsen (S), 1998-11-05:
Først vil jeg gerne takke ordførerne for den overvejende positive modtagelse, som lovforslaget her har fået.
Jeg tror, der bliver lyttet meget efter, hvad vi gør i den her sag her i Folketinget. Som fru Jytte Wittrock også gjorde opmærksom på, er formålet med dette lovforslag jo primært at få ophævet kravet om indfødsret for vognmænd og for ansvarlige ledere af sygetransportselskaber.
Når det her lovforslag er vedtaget, og jeg er glad for at kunne konstatere, at der er flertal for forslaget, ja, så vil der ikke længere være et krav om indfødsret for personer, som er beskæftiget i taxaerhvervet, og det er uanset, hvilken opgave man løser inden for taxaerhvervet.
Der er så også med lovforslaget en række præciseringer og tydeliggørelser, som jeg så ikke lige nu skal komme nærmere ind på.
De tvivlsspørgsmål, som hr. Erik Jacobsen rejser, er jeg sikker på at vi kan rydde af vejen i forbindelse med udvalgsarbejdet, og jeg er selvfølgelig til rådighed for at svare på de spørgsmål, man her måtte have.
Og jeg skal kvittere for den venlige modtagelse fra hr. Brian Mikkelsens side. Både fru Margrete Auken og hr. Arne Melchior var lidt utilfredse med, at høringssvarene endnu ikke er nået frem. Det beklager jeg, og jeg kan oplyse, at jeg forventer, at jeg kan sende høringssvarene over i næste uge, så vi ikke af den grund forsinker udvalgsarbejdet yderligere.
Så det håber jeg at man kan stille sig tilfreds med.
Hr. Ole Donner skal jeg gøre opmærksom på, at når det drejer sig om vogmandskursuset, er det jo et kursus, der følger oven på, at man har gennemført et chaufførkursus.
Og vi skal måske lige huske på, at det ligger lidt i forlængelse af hinanden, for man bliver jo ikke vognmand, uden at man først har været chauffør.
Men det kan være, at hr. Ole Donner ikke var helt opmærksom på det.
Sådan kunne argumentationen i hvert fald lyde.
Med hensyn til hr. Søren Kolstrups række af mere detaljerede spørgsmål til de dele af loven, som ikke er til behandling her, vil jeg gerne have lov til at vende tilbage med svar under forudsætning af, at jeg får nogle mere konkrete spørgsmål om det.
Men jeg kan gøre opmærksom på, at når det her lovforslag er vedtaget, vil der blive udarbejdet en ny bekendtgørelse, hvor vi endnu en gang vil gå loven igennem med henblik på at sikre, at bekendtgørelsen fuldt ud følger det lovforslag, som sidst blev vedtaget her i Folketinget, og det, som er taxaloven i øjeblikket.
Hr. Thorkild B. Fransgaard spørger, hvem der har ansvaret for at kontrollere, om tingene nu fortsat går rigtigt til, og dér må jeg sige, at hvis det spørgsmål, som jeg forstod der blev rejst, går ud på, om f.eks. den person, der fører vognen, nu også er den persom, som den pågældende giver sig ud for at være, så er det politiet, der har kontrollen, for det er dem, der er vores myndighed i den sammenhæng.
Men hvis det vedrører spørgsmålet om, hvorvidt man stadig væk opfylder de vilkår, som man som vognmand har fået sin tilladelse på, er det den tilladelsesudstedende myndighed, og det vil sige enten kommunalbestyrelsen eller Storkøbenhavns Hyrevognsnævn, der har ansvaret for løbende at kontrollere, at tilladelsesvilkårene fortsat er opfyldt fra den enkelte vognmands side.
Sådan er det i dag.
Det kunne tydeliggøres i lovforslaget, men det er stadig væk den samme pligt, der foreligger.
Med hensyn til spørgsmålet om de oplysninger, man skal indsamle fra myndighedens side, før man udsteder en tilladelse, herunder f.eks. med hensyn til straffeattest, er det jo også klart oplyst i bemærkningerne, at hvis man har brug for dokumentation fra udlandet, fordi man i en del af den periode, der bliver lagt til grund for vurderingen, har opholdt sig i udlandet, er det altså op til ansøgeren at skaffe tilstrækkelig dokumentation.
Og det er selvfølgelig nødvendigt, at det er dokumentation, der kan anerkendes som korrekt dokumentation, og hvis man ikke kan fremskaffe den nødvendige dokumentation, kan man altså komme i den situation, at man af den grund må vente en omgang, om jeg så må sige, og vende tilbage med sin ansøgning om en tilladelse, når man kan fremskaffe den dokumentation.
Og jeg vil samtidig benytte lejligheden til at gøre opmærksom på, at det fortsat er hensigten, at vi inden år 2000 foretager en gennemgang af taxalovgivningens administration, sådan som det er angivet i forbindelse med den taxalov, vi arbejder efter nu. Og det vil muligvis give anledning til nye ændringslovforslag her i Folketinget, men det kan jeg selvfølgelig ikke sige noget nærmere om på nuværende tidspunkt.
Til slut vil jeg gerne lige gøre opmærksom på, at der nu er afgivet svar på det spørgsmål, der er stillet fra udvalgets side om den henvendelse, der er kommet fra en borger, som ikke længere ønsker at være taxachauffør, og at det også har været sendt ud som en pressemeddelelse.
Og da jeg forstår, at medlemmerne ikke har haft lejlighed til at se svaret endnu, vil jeg gerne ganske kort skitsere, hvad der står i svaret: Formålet med indførelsen af kursuskravet var jo at hæve standarden inden for taxaerhvervet.
Det var det overordnede formål med kursuskravet, og det er så blevet omsat i en bekendtgørelse, som nærmere fastsætter kravene med hensyn til, hvordan man kan blive godkendt som taxachauffør.
Og for at blive godkendt som taxachauffør skal man have gennemført et godkendt kursus, og kursuset indholder krav om relevante færdigheder og viden, som har med taxachaufførens arbejde som taxachauffør at gøre.
Så er der to yderligere krav, og det ene er, at man behersker det danske sprog, og det andet er, at man har kendskab til lokalområdets geografi.
Og det er bestemt ud fra, at det er vigtigt, at en taxachauffør kan bringe kunden frem til den rigtige adresse, for det kan jo betyde, at man bliver nødt til at kunne slå op i et kort og kunne læse gadeskiltene.
Det er sådan nogle praktiske hensyn, der gør, at vi altså har de krav i taxalovgivningen.
Og det er i øvrigt nogle krav, som har været gældende siden 1979, så det er i virkeligheden ikke nogle krav, der er opfundet i nyere tid, og de er jo stadig væk nødvendige for, at man som taxachauffør kan udføre sin opgave i den sammenhæng.
Det er kommunalbestyrelserne og Storkøbenhavns Taxanævn, som efterser, at man opfylder betingelserne for at få det førerbevis, der er nødvendigt for, at man kan udøve erhvervet som taxachauffør.
Og jeg skal gøre opmærksom på, at hverken loven eller de betingelser, som Trafikministeriet efterfølgende stiller for godkendelse af kurserne, indeholder noget krav om en skriftlig prøve.
Så det er altså ikke noget, der stammer fra loven eller fra de krav, vi stiller i Trafikministeriet.
Det, vi har at gøre med her, er private udbydere, som selv skitserer, hvad det er for kurser, de ønsker at tilbyde, og så får de dem efterfølgende godkendt i ministeriet, men de særlige krav er altså ikke krav, som følger af hverken lovgivningen eller den måde, vi administrerer den på i Trafikministeriet.